Iro ke ro moꞌkaron Simosu jopotorykon erekuru ꞌwa Jesus wekenatopo kynakon,
moropangon otykon kapyry ke iꞌwa otareꞌmatopo kurita.
Ejukuꞌsan te Jesus ꞌwa:
“Moꞌko yjumy kynaijan roten tamaminary poko.
Awu enapa.”
Iro ke ro iwory ꞌse ꞌne kaꞌtu rapa moꞌkaron Simosu jopotorykon kynatokon.
Moro otareꞌmatopo kurita jamikakon roten kapyn.
Tyjumy me te moꞌko Tamusi ejatojakon enapa.
Iwara te Tamusi maro asewara kynokariꞌsakon.
Jesus wykaꞌpo ejuꞌtoꞌkoꞌme:
“Itaꞌro pore,
amy pairo oty kapyry upijan aseke moꞌko ymunano,
moꞌko tyjumy ꞌwa ikapyry aneneꞌpa taꞌta.
Paꞌporo moꞌko nikapyry kaꞌsan ro irombo moꞌko ymunano enapa.
Tymuru pynanon moꞌko jumynano.
Paꞌporo tynikapyry otykon enepojan iꞌwa.
Potonon ꞌne kaꞌtu rapa otykon enepotan iꞌwa,
poto me ajenutatoꞌkoꞌme.
Moꞌko jumynano ꞌwa moꞌkaron irombyꞌsan awongary wara,
nuro iꞌwa yrykon wara enapa moꞌko ymunano tynisanorykonymbo ro yjan nuro.
Moꞌko jumynano amy pairo kariꞌna poko aꞌwembono auranano anyryꞌpa man.
Moꞌko ymunano ainaka te paꞌporo moro aꞌwembono auranano yry tyje iꞌwa man,
paꞌporo kariꞌna ꞌwa moꞌko ymunano ety awongatoꞌme moꞌko jumynano ety awongary wara enapa iꞌwaine.
Moꞌko ymunano ety anawongapyn moꞌko emoꞌnenymbo jumynano ety anawongaꞌpa enapa man.
“Itaꞌro pore,
moꞌko yjauran etanen ekosa,
moꞌko yjemoꞌnenymbo amyikanen ekosa enapa iꞌmatypyn amano man.
Ipoko aꞌwembono auranano yryꞌpa kynaitan.
Romoꞌno wyino tyto man amano taka.
Itaꞌro pore,
amy jako moꞌkaron irombyꞌsan moꞌko Tamusi ymuru auran etataꞌton.
Eromembo roten moro wara kynaitan.
Moꞌkaron iꞌwa epanamaꞌsan nuro kynaitaꞌton.
Moꞌko jumynano amano undy me man.
Iwara enapa moꞌko tymuru amano undy me tyje iꞌwa man.
Moꞌko tymuru ainaka moro aꞌwembono auranano yry tyje iꞌwa man,
kariꞌna ymuru me iwairy ke.
Ero ajenumengapoꞌpaine nainen:
Amy jako auran etataꞌton moꞌkaron tuꞌmunano ta aitonon.
Irombo kynepaꞌkataꞌton.
Moꞌkaron iruꞌpyngon otykon kaꞌnamonymbo kynawondaꞌton nuro tywaitoꞌkoꞌme.
Moꞌkaron yjaꞌwangon otykon kaꞌnamonymbo kynawondaꞌton moro aꞌwembono auranano apyitoꞌme tyꞌwaine.
“Amy pairo oty kapyry supija aseke.
Ynetaꞌpo wara ro aꞌwembono auranano syja.
Moro ynyry aꞌwembono auranano iporo man.
Aseke ynisanory kapyn supija,
moꞌko yjemoꞌnenymbo nisanory te.
“Aseke ypoko oty amyikapory jako yꞌwa,
moro yꞌwa oty amyikapory iporo waty man.
Amy terapa te ypoko oty amyikapojan.
Sukuꞌsa iporo moro ypoko inamyikapory wairy.
Ajapojongon tomoꞌse oꞌwaine mandon Johanes ꞌwa.
Moꞌko ꞌwa ro iporonokon otykon tamyikapo man.
Awu te kariꞌna namyikapory ꞌwa opanoꞌpoꞌpa wa.
Ajepanoꞌtoꞌkoꞌme roten moro wara wykaje.
Moꞌko ro moro tykaꞌmuren,
taweijen kororeta me kynakon.
Amyjaron koꞌi roten tawaꞌpore awairykon ꞌse tywaije mandon aweiry ta.
“Yjekosa te amy Johanes namyikapory koꞌpono oty man.
Morokon jumynano nyryꞌsan ynikapyry man amaminano,
morokon aseke ynikapyry enapa amaminano moro jumynano ꞌwa yjemokyꞌpo amyikapojan.
Moꞌko yjemoꞌnenymbo jumynano ꞌwa ypoko oty tamyikapo man.
Amy jako pairo auran anetaꞌpa tywaije mandon.
Amy jako pairo aneneꞌpa tywaije mandon.
Moro auranymbo anapoꞌiꞌpa mandon aturuꞌsan ta.
Moꞌko inemokyꞌpo anamyikaꞌpa irombo mandon.
Morokon kareta mimengaton.
Moro iꞌmatypyn amano epory irombo mekanoꞌsaton itaine.
Ypoko te oty amyikapojaton.
Iseꞌme yꞌwa awopyrykon ꞌseꞌpa mandon,
amano epotoꞌme oꞌwaine.
“Kariꞌna ꞌwa yjety awongary anupiꞌpa wa.
Sukuꞌsa te moro Tamusi pyny wairy eꞌiꞌpa otaine.
Awu moꞌko yjumy ety ta wopyi.
Yjewaꞌmaꞌpa te mandon.
Aseke toty ta amy terapa wopyꞌpoto,
mewaꞌmataꞌton moꞌko.
One wara ko kamyikataꞌton?
Aseꞌwa irombo ajetykon mawongaton.
Moꞌko oꞌwinꞌkono Tamusi ꞌwa ajetykon awongary anupiꞌpa te mandon.
“Yꞌwa ajemendorykon kysekanoꞌton moꞌko jumynano ekosa.
Moses,
moꞌko ipoko amyjaron moꞌpoꞌsaton inoro ajemendonamon me man.
Moses amyikary jako rypo irombo oꞌwaine,
kamyikatory.
Ypoko irombo moꞌko ꞌwa oty tymero man.
Moꞌko nimeroꞌsan anamyikaꞌpa ajaꞌtaine,
one wara ko yjauran mamyikataꞌton?”